Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί τη Δημοκρατία της Αυστρίας να εφαρμόσει μέτρο παρέκκλισης από το άρθρο 11 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι αυστριακές αρχές ζήτησαν την έγκριση, βάσει του άρθρου 27 της έκτης οδηγίας του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση [1] να συνεχίσουν να εφαρμόζουν μέτρο παρέκκλισης από το άρθρο 11 της εν λόγω οδηγίας.

[1] ΕΕ L 145 της 13.6.1977, σ. 1. Οδηγία όπως τροποποιήθηκε τελευταία με την οδηγία 2000/65/ΕΚ (ΕΕ L 269 της 21.10.2000, σ. 44).

2. Σύμφωνα με το άρθρο 27 παράγραφος 3 της έκτης οδηγίας, η Επιτροπή ενημέρωσε τα κράτη μέλη, με επιστολή της 4ης Δεκεμβρίου 2000, για την αίτηση που υπέβαλε η Δημοκρατία της Αυστρίας.

3. Η πράξη περί των όρων προσχώρησης του Βασιλείου της Νορβηγίας, της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας και των προσαρμογών των συνθηκών επί των οποίων βασίζεται η Ευρωπαϊκή Ένωση, ΠΑΡΑΡΤΗΜΑ XV - Κατάλογος του άρθρου 151 της πράξης προσχώρησης - IX. ΦΟΡΟΛΟΓΙΑ ορίζει ότι για τους σκοπούς της εφαρμογής του άρθρου 27 παράγραφος 1, η Δημοκρατία της Αυστρίας μπορεί να εξακολουθήσει να φορολογεί τις διεθνείς μεταφορές επιβατών που εκτελούνται από υποκειμένους στο φόρο μη εγκατεστημένους στην Αυστρία και με οχήματα χωρίς αυστριακό αριθμό κυκλοφορίας, υπό τις εξής προϋποθέσεις:

- το μεταβατικό αυτό μέτρο δύναται να ισχύσει μέχρι τις 31 Δεκεμβρίου 2000,

- η διανυόμενη σε αυστριακό έδαφος απόσταση θα φορολογείται βάσει ενός μέσου φορολογητέου ποσού ανά άτομο και ανά χιλιόμετρο,

- το σύστημα δεν θα συνεπάγεται φορολογικούς ελέγχους στα σύνορα μεταξύ κρατών μελών,

- το μέτρο αυτό, που αποσκοπεί στην απλούστευση της διαδικασίας επιβολής του φόρου, πρέπει να έχει αμελητέα επίπτωση στο ποσό του οφειλόμενου στο τελικό στάδιο κατανάλωσης φόρου.

4. Σύμφωνα με το άρθρο 9 παράγραφος 2 στοιχείο β) της έκτης οδηγίας ΦΠΑ, ο τόπος φορολόγησης της παροχής υπηρεσιών μεταφοράς επιβατών είναι ο τόπος όπου πραγματοποιείται η μεταφορά αυτή ανάλογα με τις διανυθείσες αποστάσεις. Μια μεταφορά επιβατών με αυτοκίνητο η οποία ξεκινά από χώρα της Ανατολικής Ευρώπης, διέρχεται από το έδαφος της Αυστρίας με προορισμό άλλο κράτος μέλος, υπόκειται στον ΦΠΑ ανάλογα με τα διανυθέντα χιλιόμετρα στο αυστριακό έδαφος.

5. Για τον προσδιορισμό της βάσης επιβολής του φόρου στην Αυστρία, η συνολική τιμή της παροχής υπηρεσιών μεταφοράς πρέπει επίσης να κατανέμεται ανάλογα με τις διανυθείσες αποστάσεις στη χώρα και στο εξωτερικό. Σύμφωνα με τους συνήθεις κανόνες του κοινού συστήματος ΦΠΑ, ένας μεταφορέας που δεν είναι εγκατεστημένος στην Αυστρία πρέπει να πληροί τις φορολογικές υποχρεώσεις εγγραφής στα μητρώα ΦΠΑ και κατάθεσης περιοδικών δηλώσεων.

6. Ήδη πριν από την προσχώρηση στην Ευρωπαϊκή Ένωση, η Αυστρία εφαρμόζει ένα ειδικό καθεστώς σύμφωνα με το οποίο η διανυόμενη απόσταση στην Αυστρία από τις διεθνείς μεταφορές επιβατών που εκτελούνται από υποκειμένους στο φόρο μη εγκατεστημένους στην Αυστρία και με οχήματα χωρίς αυστριακό αριθμό κυκλοφορίας, φορολογείται σύμφωνα με μια μέση βάση επιβολής φόρου ανά άτομο και ανά χιλιόμετρο. Η πράξη προσχώρησης προβλέπει την έγκριση παράτασης της εφαρμογής του ειδικού αυτού καθεστώτος μέχρι τις 31 Δεκεμβρίου 2000.

7. Ο οφειλόμενος ΦΠΑ καταβάλλεται αμέσως στο τελωνείο στα σύνορα, είτε στην είσοδο της Ευρωπαϊκής Ένωσης, είτε στην έξοδο αυτής. Οι συνήθεις κανόνες φορολογίας εφαρμόζονται όταν ο υποκείμενος στο φόρο δεν διέρχεται ούτε κατά την είσοδό του, ούτε κατά την έξοδό του από τελωνείο (Πληρωμή Φ.Π.Α με βάση τις περιοδικές φορολoγικές δηλώσεις). Η εφαρμογή του απλοποιημένου αυτού καθεστώτος επιτρέπει να απαλλαγεί ένας υποκείμενος στο φόρο μη εγκατεστημένος στην Αυστρία που εκτελεί μεταφορές επιβατών στην Αυστρία με οχήματα χωρίς αυστριακό αριθμό κυκλοφορίας, από τις φορολογικές υποχρεώσεις εγγραφής στα μητρώα ΦΠΑ και από την κατάθεση περιοδικών δηλώσεων.

8. Ωστόσο, η Επιτροπή διαπίστωσε ότι, στην πράξη, η Αυστρία απαλλάσσει από την καταβολή φόρου τη μεταφορά επιβατών στο έδαφός της εάν η μεταφορά αυτή πραγματοποιείται από όχημα ταξινομημένο σε άλλη χώρα με την οποία έχει συνάψει διμερή συμφωνία αμοιβαιότητας. Αποτέλεσμα αυτών τών διμερών συμφωνιών ειναι, οτι το απλοποιημένο καθεστώς λειτουργεί μόνο οταν η μεταφορά επιβατών πραγματοποιείται από τον υποκείμενο στόν φόρο ο οποίος ειναι εγκαταστημένος σε χώρα με τήν οποία η Δημοκρατία της Αυστρίας δεν εχει συνάψει τετοια συμφωνία.

9. Είναι προφανές ότι η επιβολή ΦΠΑ για τον ίδιο τύπο υπηρεσιών, που είναι διαφορετική ανάλογα με τη χώρα στην οποία είναι εγκατεστημένος ο φορέας παροχής υπηρεσιών αντιβαίνει στο κοινοτικό δίκαιο. Στόχος του εναρμονισμένου συστήματος ΦΠΑ είναι να εξαλειφθούν, στο μέτρο του δυνατού, οι παράγοντες που δύνανται να στρεβλώσουν τους όρους του ανταγωνισμού, τόσο σε εθνικό όσο και σε κοινοτικό επίπεδο.

10. Επομένως, η Επιτροπή θεωρεί ότι είναι σκόπιμο να εξουσιοδοτηθεί η Δημοκρατία της Αυστρίας να συνεχίζει να εφαρμόζει το μέτρο παρέκκλισης, με την επιφύλαξη ότι το απλοποιημένο αυτό σύστημα είσπραξης ΦΠΑ εφαρμόζεται υπό τους ίδιους όρους σε όλους τους επιχειρηματίες που δεν είναι εγκατεστημένοι στη Δημοκρατία της Αυστρίας.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που εξουσιοδοτεί τη Δημοκρατία της Αυστρίας να εφαρμόσει μέτρο παρέκκλισης από το άρθρο 11 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

την έκτη οδηγία (77/388/ΕΟΚ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση [2], και ιδίως το άρθρο 27,

[2] ΕΕ L 145 της 13.6.1977, σ. 1. Οδηγία όπως τροποποιήθηκε τελευταία με την οδηγία 2000/65/ΕΚ (ΕΕ L 269 της 21.10.2000, σ. 44).

την πρόταση της Επιτροπής,

Εκτιμώντας τα ακόλουθα:

(1) Σύμφωνα με το άρθρο 27 παράγραφος 1 της έκτης οδηγίας ΦΠΑ, το Συμβούλιο δύναται προτάσει της Επιτροπής να επιτρέπει ομοφώνως σε κάθε κράτος μέλος τη λήψη ή την παράταση ειδικών μέτρων, κατά παρέκκλιση από την παρούσα οδηγία, με σκοπό την απλοποίηση της εισπράξεως του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

(2) Με επιστολή που καταχωρήθηκε στη Γενική Γραμματεία της Επιτροπής στις 25 Αυγούστου 2000, η Δημοκρατία της Αυστρίας ζήτησε την έγκριση να παρατείνει την εφαρμογή ενός μέτρου παρέκκλισης από το άρθρο 11 της οδηγίας 77/388/CEE.

(3) Σύμφωνα με το προαναφερόμενο άρθρο 27, τα λοιπά κράτη μέλη ενημερώθηκαν για την αίτηση της Δημοκρατίας της Αυστρίας με επιστολή της 4ης Δεκεμβρίου 2000.

(4) Το μέτρο παρέκκλισης συνίσταται στη φορολογία με απλοποιημένο τρόπο των διεθνών μεταφορών επιβατών που εκτελούνται από υποκειμένους στο φόρο μη εγκατεστημένους στην Αυστρία και με οχήματα χωρίς αυστριακό αριθμό κυκλοφορίας. Το ΦΠΑ εισπράττεται με την πληρωμή στα σύνορα ενός ποσού που υπολογίζεται βάσει ενός μέσου φορολογητέου ποσού ανά άτομο και ανά χιλιόμετρο.

(5) Η Δημοκρατία της Αυστρίας είχε λάβει την έγκριση να εφαρμόζει το ειδικό αυτό μέτρο μέχρι τις 31 Δεκεμβρίου 2000 στο πλαίσιο της πράξης περί των όρων προσχωρήσεως του Βασιλείου της Νορβηγίας, της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας και των προσαρμογών των συνθηκών επί των οποίων βασίζεται η Ευρωπαϊκή Ένωση (παράρτημα XV, τίτλος IX, κεφάλαιο 2, σημείο δ)) [3].

[3] ΕΕ C 241 της 29.8.1994, σ. 335.

(6) Το ειδικό μέτρο αποτελεί μέτρο απλοποίησης που ανταποκρίνεται στους όρους του άρθρου 27 της οδηγίας 77/388/ΕΟΚ, εφόσον εφαρμόζεται σε όλους τους επιχειρηματίες που δεν είναι εγκατεστημένοι στη Δημοκρατία της Αυστρίας και υπόκεινται στους ίδιους όρους, ανεξάρτητα από τη χώρα εγκατάστασής τους.

(7) Είναι σκόπιμο να χορηγηθεί η έγκριση με αυτές τις προϋποθέσεις μέχρι τις 31 Δεκεμβρίου 2005, γεγονός που θα επιτρέψει να επανεκτιμηθεί τότε η καταλληλότητα του μέτρου παρέκκλισης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση του άρθρου 11 μέρος Α της έκτης οδηγίας 77/388/ΕΟΚ του Συμβουλίου της 17ης Μαΐου 1977, η Δημοκρατία της Αυστρίας εξουσιοδοτείται να φορολογεί μέχρι τις 31 Δεκεμβρίου 2005, τις διεθνείς μεταφορές επιβατών που εκτελούνται από υποκειμένους στο φόρο μη εγκατεστημένους στην Αυστρία και με οχήματα χωρίς αυστριακό αριθμό κυκλοφορίας, υπό τις εξής προϋποθέσεις:

- η διανυόμενη σε αυστριακό έδαφος απόσταση θα φορολογείται βάσει ενός μέσου φορολογητέου ποσού ανά άτομο και ανά χιλιόμετρο,

- το σύστημα πρέπει να εφαρμόζεται σε όλους τους υποκειμένους στο φόρο που δεν είναι εγκατεστημένοι στη Δημοκρατία της Αυστρίας, όποια και αν είναι η χώρα όπου είναι εγκατεστημένη η έδρα της οικονομικής τους δραστηριότητας,

- το σύστημα δεν θα συνεπάγεται φορολογικούς ελέγχους στα σύνορα μεταξύ κρατών μελών.

Άρθρο 2

Η παρούσα απόφαση απευθύνεται στη Δημοκρατία της Αυστρίας.

Βρυξέλλες,

Για το Συμβούλιο

Ο Πρόεδρος